એમેલિયાની છાવણીમાં કોઈ સ્થાયી કમાન્ડન્ટ તો હતો નહીં, કે જે કેદીઓ પર જુલમ કરી શકે! કોઈ કાયમી ચોકીદારો પણ ન હતા. દર બે દિવસે ચોકીયાતદળ બદલાઈ જતું હતું. બે ટ્રક ભરીને એસએસ અને યુક્રેનિયન સૈનિકો પ્લાઝોવથી ઝેબ્લોસી આવીને પેટા છાવણીની સુરક્ષા સંભાળી લેતા હતા. પ્લાઝોવના સૈનિકોને પણ ક્યારેક-ક્યારેક મળી જતી એમેલિયાની આ ફરજ ગમતી હતી. એમિલિયાનું રસોડું આમ તો પ્લાઝોવ કરતાં તદ્દન સામાન્ય દેખાતું હતું, પરંતુ એમેલિયાના ડાયરેક્ટરના રસોડે રસોઈ ખૂબ જ સ્વાદિષ્ટ બનતી હતી! ચોકીદારો વાડની બહાર ફરતા રહીને ચોકી કરવાને બદલે છાવણીની અંદર પ્રવેશ કરે તો ડાયરેક્ટર ઓસ્કર ગુસ્સે થઈને ઓબરફ્યૂહરર સ્કર્નરને ટેલીફોન કરી દેતા હતા, એટલે સૈનિક ટૂકડી વાડની બહાર જ રહેતી હતી. ઝેબ્લોસીમાં કામ કરવું તેમને માટે એક બાજુ આનંદદાયક, તો બીજી બાજુ કંટાળાજનક બાબત હતી!